EUROOPA PARLAMENDI JA NÕUKOGU OTSUS nr 2046/2002/EÜ,

21. oktoober 2002,

millega muudetakse otsust nr 1719/1999/EÜ haldusasutustevahelise elektroonilise andmevahetuse (IDA) üleeuroopalisi võrke käsitlevate suuniste, sealhulgas ühist huvi pakkuvate projektide piiritlemise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artikli 156 esimest lõiku,

võttes arvesse komisjoni ettepanekut,1

võttes arvesse majandus- ja sotsiaalkomitee arvamust,2

olles konsulteerinud regioonide komiteega,

toimides asutamislepingu artiklis 251 sätestatud korras3

ning arvestades järgmist:

(1) Euroopa Parlamendi ja nõukogu otsuse nr 1719/1999/EÜ4 põhieesmärk on, et ühendus võtaks koostöös liikmesriikidega vajalikud meetmed, et luua liikmesriikide haldusasutuste ja ühenduse institutsioonide vahelised toimivad ja koostalitlusvõimelised üleeuroopalised telemaatikavõrgud, mille kaudu saaks teavet vahetada tulemuslikumalt, tõhusamalt ja turvalisemalt, et seeläbi toetada majandus- ja rahaliidu loomist, ühenduse põhimõtete rakendamist ja otsustamisprotsesse ühenduses.

(2) Eelistada tuleks neid projekte, mis suurendavad haldusasutuste, Euroopa Ühenduse institutsioonide, liikmesriikide ja piirkondade majanduslikku elujõulisust ja mis valdkondlike võrkude loomise või täiustamisega toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus", mille eesmärk on tuua kasu riikide parlamentidele, kodanikele ja ettevõtjatele ning muudele algatustele, mille eesmärk on parandada ühenduse institutsioonide läbipaistvust, nagu on ette nähtud asutamislepingu artiklis 255 ning Euroopa Parlamendi ja nõukogu 30. mai 2001. aasta määruses (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele.5

(3) Asjakohaselt tuleks arvesse võtta Brüsselis 29.-30. novembrini 2001 toimunud ministrite e-valitsust käsitleval konverentsil väljaantud deklaratsiooni "Poliitikast praktikasse" soovitusi ning Stockholmis/Sandhamnis 13.-14. juunil 2001 toimunud konverentsi "e-valitsus Euroopa kodanike ja ettevõtjate teenistuses - mida nõutakse Euroopa tasandil", mille korraldasid ühiselt nõukogu eesistujariik ja komisjon, järeldusi.

(4) Uute võrkude kavandamisel ja rakendamisel on oluline tagada liikmesriikide tihe koostöö komisjoni ning vajaduse korral muude ühenduse institutsioonidega.

(5) Uute võrkude kavandamisel ja rakendamisel on oluline analüüsida ja hinnata töökorra organisatsioonilist arengut ja tehnilist ümberkorraldamist, mis on seotud võrgu või võrkudega, mida kavatsetakse selle projekti alusel luua.

(6) Õiguskindluse tagamiseks on otstarbekas selgelt sätestada võimalus vaadata läbi IDA-töökava see osa, mis käsitleb otsuse nr 1719/1999/EÜ rakendamist vaatlusalusel aastal. Otsuse nr 1719/1999/EÜ artiklites 3-6 sätestatud ühenduse meetmete rakendamiseks tuleks selgitada, et nimetatud otsuses osutatud komiteemenetlust kohaldatakse ka ettepanekutele suurendada teatavat projekti käsitlevat eelarverida rohkem kui 250 000 euro võrra aastas.

(7) Kui Malta ja Türgi on ilmutanud huvi, võib IDA-programmi avada ka neile riikidele osalemiseks ühist huvi pakkuvates projektides. Enne kui IDA-programm avatakse täielikuks osalemiseks kõigile kandidaatriikidele, tuleks hõlbustada nende riikide võimalust kasutada omal kulul IDA üldteenuseid ühenduse poliitika elluviimiseks. Selline võimalus tuleks samasugustel tingimustel anda ka muudele kolmandatele riikidele.

(8) Selleks et muuta iga-aastane vahendite eraldamine paindlikumaks, tuleks kehtestada otsuse nr 1719/1999/EÜ kohaste ühenduse meetmete rakendamise lähtesumma ajavahemikuks 2002-2004 ning eelarvepädevad institutsioonid peaksid finantsperspektiivi raames kinnitama iga-aastased assigneeringud.

(9) Õigusasutustevahelisele koostööle kaasa aitavate võrkude loomist tuleks üldiselt pidada IDA-programmi alusel ühist huvi pakkuvaks projektiks.

(10) IDA-programmi alusel ühist huvi pakkuvateks projektideks tuleks pidada haridusvaldkonna telemaatikavõrke, mis on mõeldud eelkõige avatud võrkude sisuga seotud teabe vahetamiseks ning uute audiovisuaalteenuste ja teabeteenuste arendamiseks ja vabaks ringluseks.

(11) Rahva tervise kaitsega seotud telemaatikavõrgud liikmesriikidevahelise teabevahetuse toetamiseks tuleks lugeda IDA-programmi alusel ühist huvi pakkuvateks projektideks.

(12) IDA-programmi alusel ühist huvi pakkuvateks projektideks tuleks pidada telemaatikavõrke, mis toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus", mille eesmärk on tuua kasu kodanikele ja ettevõtjatele.

(13) IDA-programmi alusel ühist huvi pakkuvateks projektideks tuleks pidada sisserändepoliitikaga seotud telemaatikavõrke, mis tagavad eeskätt parema elektroonilise andmevahetuse riikide haldusasutustega, et hõlbustada teatamis- ja nõupidamismenetluste rakendamist.

(14) käesoleva otsuse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused.6

(15) Otsust nr 1719/1999/EÜ tuleks vastavalt muuta,

ON VASTU VÕTNUD KÄESOLEVA OTSUSE:

Artikkel 1

Otsust nr 1719/1999/EÜ muudetakse järgmiselt.

1. Artikli 1 lõikele 1 lisatakse järgmine punkt:

"c) vajaduse korral piiritleda ja kasutusele võtta üleeuroopalised elektroonilised avaliku sektori teenused kodanikele ja ettevõtjatele ja muud vastavad elektroonilised avaliku sektori teenused, mida kasutatakse kooskõlas artiklis 4 sätestatud esmaeesmärkidega."

2. Artiklile 4 lisatakse järgmine punkt:

"h) toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus", mille eesmärk on tuua kasu kodanikele ja ettevõtjatele."

3. Artikli 5 lõikele 4 lisatakse järgmine punkt:

"aa) töökorra kavandatava organisatsioonilise arengu ja tehnilise ümberkujundamise kirjeldust, mis on seotud võrgu või võrkudega, mida kavatsetakse selle projekti alusel luua."

4. Artikli 7 lõiked 2, 3 ja 4 asendatakse järgmisega:

"2. Kui IDA-töökava osa, mis käsitleb käesoleva otsuse rakendamist ning mille komisjon koostab iga aasta tagant ja mille võib vaatlusalusel aastal läbi vaadata, kiidetakse heaks artiklis 4 esitatud esmaeesmärkidele ja artiklis 5 sätestatud põhimõtetele vastavuse alusel, kohaldatakse artikli 8 lõikes 2 osutatud korda. IDA-töökava sisaldab järgmist:

- projekti kulude jaotus eelnenud aasta(te)l,

- tulevaste kulude hinnang, mis tuleb katta ühendusel ja liikmesriikidel ning

- lühike teatis varem kasutatud ressursside abil saadud tulemuste/teenuste kohta.

3. Ettevalmistusaruande heakskiitmisel artiklis 5 sätestatud põhimõtetele vastavuse alusel ja üldise teostuskava heakskiitmisel teostatavuse uurimise järgu ning arendus- ja kinnitusjärgu lõpus, samuti selle teostuskava hilisemate oluliste muudatuse heakskiitmisel kohaldatakse artikli 8 lõikes 2 osutatud korda.

4. Käesoleva otsuse kohaste iga-aastaste eelarveliste kulude projektidevahelise jaotuse heakskiitmisel artiklis 4 esitatud esmaeesmärkide ja artiklites 5 ja 6 sätestatud põhimõtete alusel kohaldatakse artikli 8 lõikes 2 osutatud korda. Nimetatud korda kohaldatakse ka ettepanekutele suurendada teatavat projekti käsitleva eelarverea väärtust rohkem kui 250 000 euro võrra aastas."

5. Artikkel 8 asendatakse järgmisega:

"Artikkel 8

Komitee

1. Komisjoni abistab haldusasutustevahelise telemaatika komitee (TAC), kuhu kuuluvad liikmesriikide esindajad ja eesistujana komisjoni esindaja.

2. Käesolevale lõikele viitamisel kohaldatakse otsuse 1999/468/EÜ* artikleid 4 ja 7, võttes arvesse selle artiklit 8.

Otsuse 1999/468/EÜ artikli 4 lõikes 3 sätestatud tähtajaks kehtestatakse kolm kuud.

3. TAC võtab vastu oma töökorra.

4. Komisjon annab TAC-ile käesoleva otsuse rakendamisest aru kord aastas.

_____________________

* EÜT L 184, 17.7.1999, lk 23."

6. Artikkel 10 asendatakse järgmisega:

"Artikkel 10

EMP ja assotsieerunud riikide osalemine

1. IDA-programmi alusel võivad Euroopa Majanduspiirkonna riigid, Kesk- ja Ida-Euroopa assotsieerunud riigid, Küpros, Malta ja Türgi oma vastavate Euroopa Ühendusega sõlmitud kokkulepete raames osaleda ühist huvi pakkuvates projektides, mis on selliste kokkulepetega hõlmatud.

2. Projektide teostamisel soodustatakse vajaduse korral koostööd kolmandate riikide ja rahvusvaheliste organisatsioonidega.

3. Enne IDA-programmi täielikku avamist assotsieerunud Kesk- ja Ida-Euroopa riikidele, Küprosele, Maltale ja Türgile võivad need kasutada omal kulul IDA üldteenuseid ühenduse poliitika elluviimiseks.

4. Muud kolmandad riigid võivad samuti kasutada omal kulul IDA üldteenuseid ühenduse poliitika elluviimiseks."

7. Artikkel 12 asendatakse järgmisega:

"Artikkel 12

Lähtesumma

1. Käesoleva otsuse kohaste ühenduse meetmete rakendamise lähtesumma ajavahemikuks 2002-2004 on 39,8 miljonit eurot.

2. Eelarvepädev institutsioon kinnitab iga-aastased assigneeringud finantsperspektiivi piires."

8. Lisa muudetakse järgmiselt:

a) A ossa lisatakse punkt 6 järgmiselt:

"6. Õigusasutustevahelisele koostööle kaasa aitavate võrkude loomine."

b) B osas asendatakse punkt 10 järgmisega:

"10. Hariduse ja kultuuri, teavitamise, side ja audiovisuaalvaldkonnaga seotud telemaatikavõrgud, eelkõige avalike võrkude sisu küsimusi käsitleva teabe vahetamiseks ja uute audiovisuaal- ja teabeteenuste väljatöötamise ja vaba osutamise edendamiseks."

c) B osas asendatakse punkt 12 järgmisega:

"12. Turismi, keskkonna ning tarbijate õiguste ja rahva tervise kaitsmisega seotud telemaatikavõrgud liikmesriikidevahelise teabevahetuse toetamiseks."

d) B ossa lisatakse järgmised punktid:

"13. Telemaatikavõrgud, mis toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus", mille eesmärk on tuua kasu kodanikele ja ettevõtjatele.

14. Sisserändepoliitikaga seotud telemaatikavõrgud, mis tagavad eeskätt parema elektroonilise andmevahetuse riikide haldusasutustega, et hõlbustada teatamis- ja nõupidamismenetluste rakendamist."

Artikkel 2

Käesolev otsus jõustub Euroopa Ühenduste Teatajas avaldamise päeval.

Artikkel 3

Käesolev otsus on adresseeritud liikmesriikidele.

Luxembourg, 21. oktoober 2002

Euroopa Parlamendi nimel

president

P. COX

Nõukogu nimel

eesistuja

P. S. MØLLER

1 EÜT C 332 E, 27.11.2001, lk 287.

2 EÜT C 80, 3.4.2002, lk 21.

3 Euroopa Parlamendi 11. juuni 2002. aasta arvamus (Euroopa Ühenduste Teatajas seni avaldamata) ja nõukogu 23. septembri 2002. aasta otsus.

4 EÜT L 203, 3.8.1999, lk 1.

5 EÜT L 145, 31.5.2001, lk 43.

6 EÜT L 184, 17.7.1999, lk 23.